<classify> POLISI mkoani Arusha limeua majambazi sugu watano njiapanda ya Mateves iliyopo Kata ya Olmot jijini Arusha.Akizungumza na waandishi wa habari, Kamanda wa Polisi Mkoa wa Arusha, Jonathan Shanna amesema kwa majambazi hao kumetokana na taarifa zilizotolewa kwa watu wema.Kamanda Shanna amesema majambazi hao walikuwa wamepanga kwenda kufanya tukio la ujambazi wilayani Simanjiro mkoani Manyara.Amesema walipanga kutumia barabara ya Afrika Mashariki By Pass kupitia Olasiti hadi mzunguko wa kwa Morombo kwa kutumia usafiri wa pikipiki tatu walizokuwa nazo.Alisema baada ya kupokea taarifa hizo saa 3:45 usiku askari hao waliona pikipiki tatu zilizokuwa zikitoka upande wa Mateves kwenda barabara mpya ya Afrika Mashariki na kuzisimamisha, lakini badala ya majambazi hao kutii amri walianza kufyatua risasi.Alisema kutokana na majambazi hao kufyatua risasi kikosi cha polisi kiliamua kujibu mapigo, na kuua majambazi hao watano papo hapo na mmoja aliyekuwa akigeuza pikipiki yake na kukimbia umbali wa mita 500 alipigwa risasi na kudondoka kisha kufariki dunia.Katika eneo la tukio kulikuwa na vitu mbalimbali ikiwemo pikipiki tatu ambazo ni MC 871 BWR aina ya Skygo, MC 555CGE aina ya Kinglion na MC 478AYV aina ya Toyo.Pia kulikuwa na bunduki moja aina ya Shortgun Pump Action yenye namba 32265-02, bastola aina ya Chinese iliyofutwa namba za usajili, bastola bandia, magazine mbili za bastola za Chinese moja ikiwa na risasi nane na nyingine risasi moja.Aidha, yalikutwa maganda saba ya risasi ya Chinese, risasi mbili na bunduki aina ya Shortgun, maganda matano ya risasi ya Shortgun pamoja na simu mbili aina ya Tecno na moja aina ya Ikungi.RPC Shana amesema uchunguzi wa awali umebaini bunduki aina ya Shortgun Pump Action ilibwa Januari 26, mwaka huu saa 9:00 usiku nyumbani kwa Jackson Msangi baada ya majambazi hao kuvunja nyumba yake iliyopo Burka Kata ya Olasiti, na pia waliiba simu ya mkewe Nikira Msangi, ambapo walitambua bunduki na simu zilizoibwa.Alisema miili ya majambazi hao imehifadhiwa Hospitali ya Mkoa ya Mount Meru kwa ajili ya uchunguzi na utambuzi na kuwasihi wananchi waende kuangalia miili hiyo hospitalini hapo ili kubaini ndugu zao.Msangi ameshukuru Jeshi la Polisi kwa kumsaidia kupata bunduki yake pamoja na simu ya mkewe.Mkuu wa Mkoa wa Arusha, Mrisho Gambo amemshukuru Kamanda Shanna pamoja na polisi waliofanikisha kuua majambazi hao na kusisitiza kuwa Arusha ni mkoa wa utalii hivyo ni vema wahalifu wakadhibitiwa.  <topic>: kitaifa 